CELEX: 32013D0136
Language: lt
Date: 1363305600000
Title: 2013/136/ES: 2013 m. kovo 15 d. Komisijos įgyvendinimo sprendimas, kuriuo baigiamas Įgyvendinimo sprendimu 2012/161/ES inicijuotas tyrimas dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijoje (pranešta dokumentu Nr. C(2013) 1422)

19.3.2013   
            
            
               LT
            
            
               Europos Sąjungos oficialusis leidinys
            
            
               L 75/35
            
         KOMISIJOS ĮGYVENDINIMO SPRENDIMAS
   2013 m. kovo 15 d.
   kuriuo baigiamas Įgyvendinimo sprendimu 2012/161/ES inicijuotas tyrimas dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijoje
   (pranešta dokumentu Nr. C(2013) 1422)
   (Tekstas autentiškas tik ispanų kalba)
   (2013/136/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. liepos 22 d. Tarybos reglamentą (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d., iš dalies keičiantis Reglamentus (EB) Nr. 552/97, Nr. 1933/2006 ir Komisijos reglamentus (EB) Nr. 1100/2006 ir Nr. 964/2007 (1), ypač į jo 19 straipsnio 2 dalį,
   pasitarusi su Bendrųjų lengvatų komitetu,
   kadangi:
   
               (1)
            
            
               2012 m. kovo 20 d. Komisija pagal Reglamento (EB) Nr. 732/2008 (toliau – BLS reglamentas) 17 straipsnio 2 dalį inicijavo tyrimą dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijos Daugiatautėje Valstybėje (toliau – Bolivija), paskelbusi Komisijos įgyvendinimo sprendimą 2012/161/ES (2);
            
         
               (2)
            
            
               tyrimo tikslas buvo nustatyti, ar Bolivijai skirtos specialios tvaraus vystymosi ir gero valdymo skatinamosios priemonės taikymas turėtų būti sustabdytas, remiantis galiojančio BLS reglamento 15 straipsnio 2 dalimi;
            
         
               (3)
            
            
               vadovaujantis BLS reglamento 18 straipsnio 1 dalimi 2012 m. kovo 20 d.Europos Sąjungos oficialiajame leidinyje paskelbtas pranešimas apie tyrimo inicijavimą (3);
            
         
               (4)
            
            
               2012 m. balandžio 3 d. Europos Komisija paprašė Bolivijos Vyriausybės pateikti informacijos ar pastabų, susijusių su tyrimo tikslu, per keturis mėnesius nuo pranešimo paskelbimo Oficialiajame leidinyje dienos. Be to, Komisija nusiuntė Bolivijos Vyriausybei klausimyną dėl Jungtinių Tautų bendrosios narkotinių medžiagų konvencijos (toliau – JT bendroji konvencija) įgyvendinimo;
            
         
               (5)
            
            
               Bolivijos Vyriausybė per nustatytą terminą pateikė savo pastabas atsakymų į klausimyną forma;
            
         
               (6)
            
            
               Komisija išnagrinėjo atsakymų į klausimyną turinį ir nusiuntė Bolivijos Vyriausybei prašymą pateikti papildomų paaiškinimų kai kuriais klausimais. Bolivija atsakė į šį prašymą per tinkamą laikotarpį ir pateikė prašomus paaiškinimus;
            
         
               (7)
            
            
               Komisija taip pat siekė surinkti visą, jos manymu, būtiną informaciją, įskaitant 2012 m. Jungtinių Tautų narkotikų kontrolės ir nusikalstamumo prevencijos biuro ataskaitos dėl kokamedžių auginimo Bolivijoje išvadas;
            
         
               (8)
            
            
               išnagrinėjusi atsiųstus klausimyno atsakymus ir turimą informaciją, Komisija pažymėjo, kad nuo 2012 m. sausio 1 d., kai Bolivija denonsavo JT bendrąją konvenciją, susijusiuose Bolivijos teisės aktuose nepadaryta jokių svarbių pakeitimų;
            
         
               (9)
            
            
               išnagrinėjus klausimyno atsakymus ir turimą informaciją matyti, kad po JT bendrosios konvencijos denonsavimo Bolivijos Vyriausybė nepakeitė savo pozicijos dėl neteisėtos narkotinių medžiagų gamybos, prekybos ir naudojimo vertinimo;
            
         
               (10)
            
            
               remiantis atsakymuose į klausimyną pateikta informacija ir visa kita Komisijos turima informacija, Bolivijoje yra priimti teisės aktai ir paskirtos institucijos, kurių tikslas - kovoti su neteisėtų narkotinių medžiagų gamyba, prekyba ir naudojimu. Bolivija yra tarptautinių sutarčių, kuriomis siekiama kovoti su neteisėtų narkotinių medžiagų gamyba ir tiekimu, šalis;
            
         
               (11)
            
            
               taigi daroma išvada, kad Komisija neturi duomenų, kuriais remiantis būtų galima teigti, kad Bolivijos valdžios institucijų teisės aktai ir praktika neleistų joms įgyvendinti JT bendrosios konvencijos taisyklių;
            
         
               (12)
            
            
               Komisija gavo informaciją, kad 2013 m. sausio 10 d. daugiau nei du trečdaliai JT bendrosios konvencijos valstybių narių neprieštaravo Bolivijos pateiktam prašymui iš naujo prisijungti prie JT bendrosios konvencijos su išlyga dėl tradiciškai (kramtyti ir medicininiais tikslais) vartojamų kokamedžių lapų. Todėl Bolivija iš naujo prisijungė prie JT bendrosios konvencijos nuo 2013 m. vasario 10 d.;
            
         
               (13)
            
            
               Komisija mano, kad JT bendrosios konvencijos nuostatos yra perkeltos į Bolivijos nacionalinės teisės aktus ir kad Bolivijos Vyriausybė veiksmingai įgyvendina savo teisės aktus dėl neteisėtų narkotinių medžiagų;
            
         
               (14)
            
            
               galiausiai, remdamasi BLS reglamento 15 straipsnio 2 dalies nuostatomis, Komisija padarė išvadą, kad nėra pagrindo laikinai sustabdyti specialios tvaraus vystymosi ir gero valdymo skatinamosios priemonės taikymą ir kad tyrimas turėtų būti baigtas;
            
         
               (15)
            
            
               šiame sprendime numatytos priemonės atitinka Bendrųjų lengvatų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Tyrimas dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijoje, inicijuotas Įgyvendinimo sprendimu 2012/161/ES, yra baigiamas.
   2 straipsnis
   Šis sprendimas skirtas Bolivijos Daugiatautei Valstybei.
   
      Priimta Briuselyje 2013 m. kovo 15 d.
      
         
            Komisijos vardu
         
         Karel DE GUCHT
         
            Komisijos narys
         
      
   
   
      (1)  OL L 211, 2008 8 6, p. 1.
   
      (2)  OL L 80, 2012 3 20, p. 30.
   
      (3)  OL C 81, 2012 3 20, p. 5.